Bego Alabazan

Begoña Gómez Abrisketa (Bilbo, Bizkaia, 1966ko otsailaren 19a) Bego Alabazan izen artistikoa duena, ipuin-kontalaria da. Ahozko narrazioan egindako lanagatik da ezaguna.

 Biografia 
Bego Alabazan Bilbon jaio zen 1966an. Euskal Filologian lizentziaduna da Deustuko Unibertsitatean, eta Irakurketa eta Haur Literatura Sustatzeko III. Masterra eta hainbat ikastaro egin ditu ahozko narrazioarekin lotuta. Urteak eman zituen helduei euskara irakasten eta ipuinak kontatzen, eta azkenean barrutik gehien betetzen zuena aukeratu zuen: ipuinak kontatzea, hain zuzen ere.

 Ibilbide artistikoa 
Alabazani txikitatik gustatzen zitzaion kontatzen zitzaizkion istorioekin jolastea. Horrela, besteak beste, txotxongiloak, marrazkiak eta muralak erabiltzen zituen lagungarri berak gero beste pertsona batzuei kontatzeko. Hori horrela, 1996. urtean “Kandelen argipean” izeneko ahozko narrazioko taldea sortu zuen beste hiru kiderekin batera, eta harrezkero ipuinen munduan murgildu zen.

1997tik 2012ra bitartean Eusko Jaurlaritzaren Hezkuntza Sailak antolaturiko ACEX izeneko egitarauan parte hartu zuen Euskal Herriko eskoletako liburutegiak sustatzen; eta baita ere Algortako liburutegian oso errotuta dagoen “Kontularien Kluba” eta Bilboko Topalekuko “Cuarto de Contadores”  martxan jartzen lagundu zuen 2003-2007 bitartean.

1998tik 2009ra arte “Kandelen Argipean” taldean Bilboko BilboRocken helduentzako ipuin-saioen egitaraua bideratzen lagundu zuen, eta 2006ko lehen ediziotik 2012ra arte, urtero hartu zuen parte Euskal Herriko Elkarteak antolatutako “Bazen behin…” festan.

Pedro Alabazan (Pedro Ruiz) taldekidearekin batera “Elkarrekin liburu bat sortuko dugu?” tailerra bideratzen du, eta horrela neska-mutilak ipuinak sortzen lagundu eta beraiek egindako irudiekin batera ipuin-liburuak argitaratzen dituzte. Tailer hau Barakaldoko Udalaren  HitzBatu izeneko egitarauaren barruan 2006tik aurrera bideratzen dute, baita Bilboko eta Gasteizko hainbat ikastetxetan ere.

2011an “Alabazan” izeneko konpainia txikia sortu zuen Pedro Ruizekin batera, eta bestelako lanen artean, 2013tik 2019ra, Bilboko Udaleko “Istorio BIziak-Cuentos encadenaDOS”, narrazioaren inguruko hainbat jarduerekin osatutako jaialdia ere kudeatu zuen.

2017an Bilboko Aminata Ipuin Jaialdia antolatzen lagundu zuen. Lan desinteresatu horri lotuta, 2019ko azaroan Senegalgo Aminata Kultur Zentrora gonbidatu zuten, prestakuntza-ikastaroak emateko eta ipuin-saioak egiteko.

2020an, “La Nobleza de Bereterretxe”/"Bereterretxeren Noblezia" liburua autoargitaratu zuen, gaztelaniaz eta euskaraz, publiko helduari zuzendutako “Bereterretxeren Kanthoria”  ahozko narrazio saioan oinarritua.

2018tik aurrera, Lope García de Salazar banderizoaren bizitzari buruzko “Muñatoneseko Azpi Jokuak” obran antzezten du, ahaide nagusi honen bizitzan garrantzitsuak izan ziren hiru emakumeri ahotsa eta bizitza ematen, Pobaleko Burdinola-Bizkaiko Foru Aldundiak antolatuta.

 Lanak 
 Ipuin-saioak 

 Haurrentzat 

 Egunik garrantzitsuena.
 Munduko familiarik onena.
 Sagu txiki, sagu maite.
 Nire burua maite dut.
 Kutxa txiki magikoak.
 Euskal mitologia.
 Beldurrari beldurrik ez.
 Nolako neskak!!!.
 Ipuin hegalariak.
 Barre egiteko ipuinak.
 Auzotik atera gabe.
 Naturaren magia.

 Helduentzat 

 Ipuin ilunak.
 Azken bisitaria.
 Txirulari kontalari.
 Kontako banizu…
 Arrazoien bila.
 Ipuin BEROtikoak.
 Bereterretxeren kanthoria.

 Itzal itzelak- itzal txinatarren teknikaz 

 Hansel eta Gretel.
 Johnny Cold Feet.
 Titiritesa.

 Sariak eta aintzatespenak 

 Tolosaldean ospatzen den Ahoz-aho jaialdiak 2019an Urrezko Kalabaza eman zion Alabazan taldeari ahozko narrazioaren alde egindako lanagatik.

 Erreferentziak 

 Kanpo estekak 

 Ahoz-aho, ipuinak ez dira geldituko kanpainako 3. bideoa
 Ipuin-kontaketa Abusuko VIII. Kultur Astean
 Alabazan taldearen web orria
 Alabazan taldearen facebook orria
 Alabazan taldearen instagram orria

Kategoria:Ipuin kontalariak
Kategoria:Euskal Herriko emakume aktoreak
Kategoria:Bilbotarrak